<classify> BAADA ya kuwepo kwa upotoshaji wa mambo mbalimbali kuhusu Tanzania, Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi pichani, ameudhihirishia Mkutano Mkuu wa Umoja wa Mataifa UN ukweli kuhusu Tanzania. Profesa Kabudi ambaye alimwakilisha Rais John Magufuli katika mkutano huo, ameieleza dunia kuwa Tanzania, kabla na baada ya kuingia madarakani kwa Serikali ya Awamu ya Tano ya Rais Magufuli, imeendelea kuheshimu, kulinda na kukuza demokrasia, utawala bora, haki za binadamu na utawala wa sheria. Alisema suala la demokrasia nchini, linapewa kipaumbele cha pekee na linatambuliwa kikatiba. Katika kutilia nguvu hoja hiyo, Profesa Kabudi aliueleza Mkutano Mkuu wa UN kuwa Tanzania ina jumla ya vyama vya siasa vilivyosajiliwa na kutambuliwa kisheria 21 na vinafanya shughuli zake kwa uhuru na baadhi vina wawakilishi bungeni. Kwa upande wa Zanzibar, Kabudi alisema nako hali ya demokrasia iko vizuri na kuna viongozi wa upinzani wapatao 30, ambao baadhi wako katika serikali na mmoja wao alikuwemo kwenye Mkutano Mkuu huo wa UN. Kuhusu uhuru wa vyombo vya habari, Waziri Kabudi aliidhihirishia dunia kuwa Tanzania inaheshimu uhuru wa vyombo vya habari na vyombo hivyo vimesaidia wananchi kuwa na uhuru wa kutoa maoni tofauti tofauti katika masuala mbalimbali ya kitaifa, kijamii, kiuchumi na kisiasa. Alisema kwa sasa Tanzania kuna vituo vya redio vilivyosajiliwa 152 na kati ya hivyo, vituo vitatu tu ni vya umma. Pia, alisema kuna vituo vya televisheni vilivyosajiliwa 34 na viwili kati ya hivyo ni vya umma.Lakini, pia serikali imetoa leseni 172 za magazeti. Profesa Kabudi pia aliueleza mkutano huo kuwa Serikali ya Awamu ya Tanoya Rais Magufuli, imedhamiria kuboresha na kuinua maisha ya Watanzania, kwa kuhakikisha inajenga na kuboresha miundombinu mbalimbali ikiwemo ya afya, elimu, barabra, reli, viwanja vya ndege, bandari na umeme. Sekta ya Usafiri wa Anga Ili kuhakikisha sekta ya usafiri wa anga na utalii zinaboreshwa na kutoa mchango mkubwa kwa maendelea ya taifa, Profesa Kabudi alisema mwezi Agosti mwaka huu Serikali ilizindua Terminal 3 jengo la 3 la abiria katika Kiwanja cha Ndege cha Kimataifa cha Julius Nyerere.Jengo hilo lina uwezo wa kuhudumia abiria milioni sita kwa mwaka na uwezo wa kuhudumia abiria 2,800 wanaosafiri na wanaowasili kwa wakati mmoja. Mbali na jengo hilo, Kabudi alisema serikali pia inaviboresha viwanja vingine mbalimbali vya ndege nchini pamoja na Jengo la 3 la abiria katika Kiwanja cha Ndege cha Kimataifa cha Abeid Aman Karume Zanzibar Kwa mujibu wa Profesa Kabudi, Serikali ya Awamu ya Tano pia inatekeleza ujenzi wa awamu mbili wa Reli ya Kisasa SGR yenye urefu wa kilometa 722, ambapo awamu ya kwanza kutoka Dar es Salaam hadi Morogoro itakamilika mwanzoni mwa mwaka ujao na awamu ya pili kutoka Morogoro hadi Dodoma, itakamilika mwaka 2021. Ujenzi huo utagharimu jumla ya Dola za Marekani bilioni 3, sawa na Sh trilioni 7. Tangu Desemba 2015, Serikali imejenga zaidi ya kilometa 2,000 za barabara za lami, kupanua bandari zake za Dar es Salaam, Mtwara, Tanga na Zanzibar, miradi mingi ya majisafi na salama inatekelezwa nchi nzima kwa gharama ya shilingi trilioni 1.66 na asilimia 71 ya Watanzania kwa sasa wanapata majisafi na salama ikilinganishwa na asilimia 56 mwaka 2015,alisema Kabudi. Aliongeza kuwa Ili kuhakikisha nchi inakuwa na umeme nafuu na wa uhakika, serikali kwa sasa inatekeleza ujenzi wa mradi wa kufua umeme wa maji Mto Rufiji utakaozalisha Megawati 2,115 ambao ni mwingi zaidi ya umeme uliopo.Pia kwa sasa serikali inatekeleza mradi wa Umeme Vijijini REA ambapo vijiji 5,109 vimeshaunganishiwa umeme tangu Desemba 2015, na mpaka sasa asilimia 67 ya Watanzania wanapata huduma ya umeme ikilinganishwa na asilimia 50 mwaka 2015.Kuhusu huduma za afya, alisema kuwa asilimia 33 ya Watanzania mpaka ilipofika Machi 2019 wanapata huduma bora za afya ikilinganishwa na asilimia 20 mwaka 2015. Alisema serikali ya Awamu ya Tano imefanikiwa kujenga na kuboresha vituo vya afya 352, hospitali 9 na zahanati 39 kwa takwimu za Machi 2019 na kufanya vituo vya afya vyote kufikia 696 tangu Desemba 2015. Profesa Kabudi alisema serikali pia inajenga hospitali mpya za wilaya 67 nchini na imeongeza upatikanaji wa dawa katika vituo vya kutolea huduma ya afya. Pia, upatikanaji wa dawa muhimu 312 kwa sasa umefikia asilimia 79. Sekta ya elimu Kwa upande wa elimu, aliueleza Mkutano Mkuu huo wa Umoja wa Mataifa kuwa tangu Desemba 2015 hadi sasa, Serikali ya Tanzania imekuwa ikitoa elimu bure kwenye shule za msingi za umma na sekondari, hali iliyoongeza kiwango cha watoto wanaoandikishwa katika shule za msingi kufikia asilimia 55.2 na serikali imekuwa ikitoa Sh bilioni 23.865 kila mwezi katika kufanikisha mpango huo.Ili kutoa elimu bora, tangu mwaka 2017 serikali imeajiri jumla ya walimu wapya 18,181 wa shule za msingi na sekondari, imejenga miundombinu mipya ya shule pamoja na kutoa vifaa vya elimu, kwa upande wa elimu ya juu, idadi ya wanafunzi wanaonufaika na mkopo wa elimu ya juu nayo imeongezeka kutoka wanafunzi 98,300 mwaka 2015 hadi kufikia wanafunzi 122,663 mwaka 2019,alieleza Profesa Kabudi.Sekta ya madini Alisema sheria mpya ya madini imesaidia kuongeza mapato yatokanayo na madini kutoka Sh bilioni 1.1 katika mwaka wa fedha 20162017 hadi kufikia Sh bilioni 335.18 katika mwaka wa fedha 20182019. Alisema mageuzi mbalimbali yaliyofanywa na Serikali ya Awamu ya Tano, pia yamesaidia kuongeza ukusanyaji wa mapato kutoka wastani wa Sh bilioni 800 wakati inaingia madarakana mwaka 2015 hadi kufikia Sh trilioni 1.3 kwa sasa. Utuhifadhi wa mazingira Kwa mujibu wa Kabudi, suala la uhifadhi wa mazingira ni moja ya vipaumbele muhimu vya Serikali ya Tanzania. Alisema asilimia 38.12 ya ardhi ya Tanzania imetengwa na kulindwa kwa shughuli maalum, ikiwemo hifadhi za taifa, mapori ya akiba na misitu asilia.Ili kukabiliana na mabadiliko ya hali ya hewa, alisema serikali inawekeza kwenye nishati jadidifu, ingawa juhudi hizo zinakumbana na changamoto ya gharama kubwa ya matumizi ya teknolojia ya nishati hiyo. Alitoa wito kwa jumuiya ya kimataifa, kushirikiana katika hilo ili upatikanaji wa teknolojia ya kuwekeza kwenye nishati jadidifu uwe rahisi na nafuu. Alisema mwezi Juni 2019 serikali pia ilipiga marufuku matumizi ya mifuko ya plastiki, kama sehemu ya mikakati yake ya uhifadhi wa mazingira. Dhana ya viwanda Afrika Kwa kuwa Tanzania ni Mwenyekiti wa Jumuiya ya Maendeleo ya Kusini mwa Afrika SADC, Profesa Kabudi alisema licha ya Ukanda wa SADC na Afrika kwa ujumla kuwa ndiyo ukanda pekee duniani wenye asilimia 30 ya ardhi bora, asilimia 30 ya madini yote muhimu duniani, Afrika imeendelea kuwa chanzo cha malighafi kwa nchi zilizoendelea na soko la huduma na bidhaa za nchi hizo. Aliitaka jumuiya ya kimataifa kuweka mazingira sawa ya kibiashara ili kuziwezesha nchi za Afrika kushiriki kikamilifu katika biashara ya kimataifa na kuongeza uwezo wa kuuza na kununua wa watu wake. Vikwazo Zimbabwe Alisema Tanzania kama Mwenyekiti wa SADC, ilitumia Mkutano wa SADC uliofanyika hivi karibuni, kuitaka jumuiya ya kimataifa kuiondolea vikwazo nchi ya Zimbabwe, kwa kuwa vinawaathiri zaidi wanawake, watoto na wazee. Profesa Kabudi alitaka vikwazo hivyo viondolewe mara moja bila masharti yoyote. DRC Kuhusu hali ya usalama katika Jamhuri ya Kidemokrasia ya Congo DRC, alisema Tanzania inautaka Umoja wa Mataifa kufanya juhudi za kweli, kumaliza vita nchini humo kwa kuwa moja ya vipaumbele vya Umoja huo ni kudumisha amani na usalama duniani.Kabudi alisema Tanzania iko tayari kushirikiana na jumuiya ya kimataifa katika kurejesha amani, usalama na utulivu katika DRC. JPM kukutana na viongozi wa siasa Pia, Rais John Magufuli amewahi kukutana kwa nyakati tofauti na baadhi ya viongozi wa vyama vya upinzani ili kukuza demokrasia nchini na baadhi yao ni Mwenyekiti wa UDP, John Cheyo, Mwenyekiti wa NCCR- Mageuzi, James Mbatia na aliyekuwa Katibu Mkuu wa CUF, Maalim Seif Shariff Hamad ambaye sasa amehamia ACTWazalendo. Pia, Rais Magufuli amewateua viongozi kadhaa wa vyama vya upinzani na kuwapa vyeo serikalini na baadhi yao ni aliyekuwa Mwenyekiti wa Taifa wa ACT-Wazalendo, Dk Anna Mghwira ambaye sasa ni Mkuu wa Mkoa wa Kilimanjaro na Katibu Mkuu wa zamani wa Chadema, Dk Wilbrod Slaa ambaye sasa ni Balozi wa Tanzania nchini Sweden. Wengine ni Mbunge wa zamani wa NCCR-Mageuzi Jimbo la Kigoma Kusini, David Kafulila ambaye sasa ni Katibu Tawala Mkoa wa Songwe, Mwenyekiti wa Baraza la Taifa la Vijana Chadema Bavicha, Patrobas Katambi kwa sasa ni Mkuu wa Wilaya ya Dodoma na Mjumbe wa Kamati Kuu ya ACT-Wazalendo, Dk Kitila Mkumbo ambaye kwa sasa ni Katibu Mkuu wa Wizara ya Maji.  <topic>: KITAIFA 